SAWAD เด้ง 5% โบรกแนะ “ทยอยซื้อ” เป้า 59 บ. มองแผนร่วมทุน “ออมสิน” เห็นผลชัดปี 65
SAWAD เด้ง 5% โบรกแนะ "ทยอยซื้อ" เป้า 59 บ. มองแผนร่วมทุน "ออมสิน" เห็นผลชัดปี 65
25 พ.ย. 2563

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10.32 น. อยู่ที่ระดับ 57.25 บาท บวก 2.75 บาท หรือ 5.05% สูงสุดที่ระดับ 57.25 บาท ต่ำสุดที่ระดับ 55.25 บาท ด้วยมูลค่าการซื้อขาย 799.63 ล้านบาท

ด้าน บล.ฟิลลิป (ประเทศไทย) ระบุในบทวิเคราะห์ แนะนำ “ทยอยซื้อ” ราคาเป้าหมายปี 64 ที่ระดับ 59 บาท ทั้งนี้ ประเมินว่าการร่วมธุรกิจกับฮนาคารออมสินจะทำให้ผลตอบแทนสินเชื่อลดลง เนื่องจากบริษัทร่วมทุนนี้จะคิดอัตราดอกเบี้ยไม่เกิน 18% โดยตั้งเป้าจะปล่อยสินเชื่อให้ได้ 2 หมื่นล้านบาท และจะเริ่มธุรกิจได้ในไตรมาส 1/64
อย่างไรก็ตาม SAWAD จะได้ต้นทุนทางการเงินที่ลดลงมาชดเชยผลตอบแทนสินเชื่อที่เสียไป นอกจากนี้ยังจะได้เครือข่ายสาขาของธนาคารออมสินมาช่วยปล่อยสินเชื่อ และน่าจะทำให้รายได้ค่าธรรมเนียมเพิ่มสูงขึ้น
ทั้งนี้ ทางฝ่ายคงประมาณการกำไรปี 63 แต่ปรับลดกำไรปี 64 ลงเหลือ 4.4 พันล้านบาท จากต้นทุนทางการเงินลดลง ยังไม่พอชดเชยผลตอบแทนสินเชื่อที่เสียไป แต่จะขยายตัวดีในปี 65 เป็น 5.7 พันล้านบาท จึงปรับราคาพื้นฐานเป็น 59 บาท